اوباما د خلیج هیوادونو له ځینو سني مشرانو سره ګوري 
جمهور رېیس اوباما د چهارشنبې په ورځ د پارس خلیج د شپږو سني مشرانو سره د سیمې د ثبات په اړه خبرې اترې لري.
د امریکا جمهور رئیس اوباما هڅه کوي چې د ایران سره د اتومي مسلې په سر یو جوړ جاړي ته ورسیږي. په همدې حال کې د یمن او سوریي په جګړو کې د تهران مداخلې، د فارس په خلیج کې د واشنګټن د متحدینو ترمنځ اندیښنې پیدا کړې دي. ولسمشر اوباما به د چهارشنبې او پنجشنبې په ورځو کې د شپږو سني هیوادونو په مشرۍ، د خلیج د همکارۍ د شورا کوربه وي او هڅه به وکړي چې په دغې غونډې کې شته اندېښنې حل کړي. د حوثي جنګیالیو سره د ایران ملاتړ، چې د یمن پایتخت یی ونیو او د امریکا له ملاتړه برخمن حکومت یي د قدرت پرېښودلو ته اړکړ، د ایران له لوري د ورپېښ خطر زیاتیدونکې نښې وې. دغه مشران ځکه واشنګټن ته راځي چې بیا دا ډاډ او اطمینان ترلاسه کړي چې د امریکا مرسته او ملاتړ ورسره دي. جمهور رېیس اوباما وايي له تهران سره د اتومي مسلې په اړه جوړ جاړی، د خلیج د دغو هیوادونو د امنیت په معنی دی. ښاغلی اوباما وایي خو د فارس د خلیج سیمه کې د متحده ایالاتو همکاران پدې خبرې ډاډه ندي. امریکا ته د متحده عربو اماراتو سفیر یوسف العتیبه وایي د خلیج مشران غواړي د واشنګټن سره خپلې امنیتي اړیکې لا ښې کړي. هغه د اتلانتیک شورا په یوه بحث کې وویل"" سره لدې چې کومه معاهده به لاسلیک نشي، خو جمهور رېیس اوباما په پام کې لري چې د خلیج له مشرانو سره د هغوﺉ د دفاعي قابلیت جوړولو په اړه هم خبرې وکړي. داسی توقع هم شوې چې کیدې شي د وسلو بهیر تیز شي، په سیمه کې د ایران د توغندیو د ضد دفاعي سیستم ترتیب او ګډ پوځي تمرینونه پیل شي. جمهور رېیس اوباما وایي هغه لوی تهدید چې د خلیج دهمکارۍ شورا غړو هیوادونو ته به متوجه وي، هغه د ایران نه بلکې، کورني نارضایتونه به وي. د خلیج د مشرانو د کورنیو پالیسو په اړه د جمهور رېیس اوباما نیوکې او د ایران سره د هغه مذاکرات ددې سبب شوېدي چې د هغوئ بی باورئ زیاته شي . نو له دې امله د جمهور رېیس لپاره دا مهمه ده چې څرګند ملاتړ وښیي. ډیریک شالیټ د امریکا د دفاع وزارت پخوانی معاون وایي دا به د سیمې دپاره د امریکا یوه سمبولیکه ژمنه وي. ښاغلی شالیت وایي" د امریکا متحده ایالات په خلیج سیمه کې ۳۵ زره عسکر لري، او لکه د خلیج هیوادونه، غواړي چې په سیمه کې د ایران د بی ثباته کوونکو اعمالو مخه ونیسي. سره لدې چې هیڅوک نشي ویلی چې د دی اونۍ لیدنې به ټولې بی باورۍ او مخالفتونه ختم کړي، ترڅنګ یې داسې هیله څرګنده شوې چې په همکاریو کې به د باور رامنځ ته کېدو لومړنی ګام واخیستل شي.